Pravidlá Ministerstva školstva Slovenskej republiky
z 29. septembra 2006  pre podávanie a hodnotenie žiadostí o dotáciu MŠ SR na nové projekty medzinárodnej vedeckej a vedecko-technickej spolupráce (MVTS) a pre hodnotenie výsledkov riešenia projektov MVTS a ich financovania 

Čl. 1	
Zverejnenie výzvy na podávanie žiadosti o dotáciu MŠ SR (ďalej len „dotácia“) na nový projekt MVTS
(1)	Výzvu na podávanie žiadosti o dotáciu na nový projekt MVTS zverejňuje MŠ SR (ďalej len „ministerstvo“) každoročne na internetovej stránke Odboru vedy a techniky na vysokých školách ministerstva (ďalej len „OVTVŠ“) http://www.minedu.sk/VS/OVTVS/MVTS/usmernenie_MVTS.htm najneskoršie do októbra daného kalendárneho roka, ktorý predchádza roku poskytnutia prvej dotácie z ministerstva na riešenie projektu MVTS. Súčasne so zverejnením výzvy ministerstvo na svojej internetovej stránke s adresou  http://www.minedu.sk/VS/OVTVS/MVTS/formulare_MVTS.htm každoročne zverejňuje aj  aktualizované formuláre žiadostí o dotáciu.
(2)	Výzva obsahuje miesto (adresu OVTVŠ a kontakty na riaditeľa a zamestnanca OVTVŠ, ktorý administruje projekty MVTS) a termín, do ktorého musí byť poštou (rozhoduje dátum poštovej pečiatky) alebo osobne doručená žiadosť o dotáciu na nový projekt MVTS spolu s ďalšími podkladmi uvedenými v čl. 3 ods. 2 alebo 3.  
Čl. 2	
Vedúci projektu
(1)	Vedúcim projektu MVTS, ktorý žiada ministerstvo o dotáciu  môže byť len vysokoškolský učiteľ alebo výskumný pracovník verejnej vysokej školy, ktorý vykonáva prácu na ustanovený  pracovný čas podľa osobitného predpisu a je schopný preukázateľne podať informácie o kvalite svojej vedeckovýskumnej, umeleckej alebo ďalšej tvorivej činnosti.  
(2)	Vedúcim projektu MVTS – žiadateľom o dotáciu nemôže byť zamestnanec, ktorý má so svojím zamestnávateľom dohodnutý pracovný pomer na kratší pracovný čas.
(3)	Vedúci projektu MVTS, ktorý získa dotáciu z ministerstva je povinný v termínoch ustanovených ministerstvom a zverejnených na jeho internetovej stránke predkladať OVTVŠ každoročne záznamy z priebežnej oponentúry  Ročnej správy o riešení projektu MVTS a po ukončení riešenia MVTS záznam zo záverečnej oponentúry Správy o výsledkoch  riešenia projektu MVTS za celú dobu riešenia. 
(4)	Vedúci projektu MVTS zodpovedá za správnosť vyplnenia formuláru. 
(5)	Vedúci projektu, ktorý
a)	je dlhodobo neprítomný na pracovisku (viac ako osem mesiacov v roku s výnimkou, ak je pobyt v zahraničí podmienkou riešenia projektu), alebo
b)	zmení svoj pracovný pomer a prejde na nové pracovisko, na ktorom nemôže pokračovať v riešení projektu alebo ak si dohodne s vysokou školou nový pracovný pomer na kratší pracovný čas, alebo
c)	v dôsledku závažných osobných problémov (napr. zdravotných) nemôže pokračovať v riešení projektu, alebo
d)	odíde do dôchodku,
je povinný navrhnúť nového vedúceho projektu a túto zmenu písomne oznámiť OVTVŠ príslušnému prodekanovi fakulty, na ktorej bol pracovne zaradený alebo príslušnému prorektorovi  vysokej školy, ktorá sa nečlení na fakulty (ďalej len „zodpovedný akademický funkcionár“) najneskôr do 14 dní od  vzniknutých okolností.
(6)	Súčasťou návrhu je meno nového  vedúceho projektu, prehľad o jeho výskumnej alebo umeleckej aktivite (rovnaké údaje, ktoré charakterizovali osobnosť vedúceho projektu v žiadosti o dotáciu na nový projekt MVTS) a súhlas navrhovaného vedúceho projektu a zodpovedného akademického funkcionára. 
(7)	Návrh na zmenu vedúceho projektu môže v odôvodnených prípadoch  predložiť aj dekan fakulty alebo ním poverený akademický funkcionár fakulty, na ktorej bol pôvodný vedúci projektu pracovne zaradený, ak z rôznych dôvodov nie je možné komunikovať s bývalým zamestnancom – pôvodným vedúcim projektu.
Čl. 3	
Postup pri predkladaní žiadosti o dotáciu na nový projekt MVTS  a spôsob  výberu financovaných projektov
(1)	Žiadosť o dotáciu na nový projekt MVTS spolu s ostatným dokladmi podľa odseku 2 a 3 a v súlade s odsekom 5 a 18 môže podať vedúci projektu MVTS spravidla prostredníctvom príslušného útvaru dekanátu alebo rektorátu vysokej školy, ak sa nečlení na fakulty  OVTVŠ. 
(2)	K žiadosti o poskytnutie dotácie MŠ SR na nový projekt MVTS, ktorý je komplementárny už s podaným projektom príslušnému zahraničnému orgánu (RP EÚ, COST, EUREKA, NATO, ESF, NSF) je potrebné priložiť doklad o prijatí tohto projektu (napr. kontrakt, memorandum, dohoda, zmluva a pod.). Ak na projekt MVTS schválený zahraničným orgánom bola poskytnutá podpora aj z Agentúry na podporu výskumu a vývoja (ďalej len „APVV“), je potrebné priložiť aj kópiu dokladu z APVV o poskytnutí podpory.
(3)	K žiadosti o poskytnutie dotácie MŠ SR na nový projekt MVTS, ktorý nemá nadväznosť na projekt riešený v rámci  RP EÚ, COST, EUREKA, NATO, ESF a NSF, je potrebné priložiť iba kópiu dokladu o spoločnom riešení nového projektu podpísanú zahraničným partnerom.      
(4)	Vedúci projektu je povinný uložiť si vyplnený formulár žiadosti o dotáciu MŠ SR na nový projekt MVTS na disk počítača v tvare mvts_rok_skratkavysokejškoly_priezviskovedúcehoprojektu_NP.xls a elektronickou poštou zaslať podľa pokynov na MŠ SR. Zároveň vytlačí formulár uložený v prvom hárku a tiež aj všetky jeho wordovské prílohy a sumárny návrh predloží na schválenie príslušnému akademickému funkcionárovi a takto schválený návrh nového projektu MVTS predloží OVTVŠ v písomnej forme v jednom exemplári (origináli) prostredníctvom príslušného útvaru  dekanátu fakulty (rektorátu vysokej školy, ak sa nečlení na fakulty) podľa pokynov spravidla do konca decembra.
(5)	OVTVŠ doručenú žiadosť o dotáciu na nový projekt MVTS zamietne, ak 
a)	nezodpovedá požiadavkám uvedeným v článku  2 ods. 1, 2 a 4 a v odseku 1 až 4 tohto  článku, 
b)	nie je podaná na platnom formulári MVTS,
c)	neobsahuje vyplnený originál žiadosti s podpismi príslušných akademických funkcionárov,
d)	žiadateľ - vedúci projektu nezaslal elektronickou poštou vyplnený elektronický formulár žiadosti,
e)	žiadosť nie je vyplnená podľa pokynov uvedených vo formulári žiadosti a týchto pravidiel alebo ak údaje v žiadosti nie sú pravdivé,
(6)	OVTVŠ informuje žiadateľa o zamietnutí žiadosti najneskôr do 30 dní od doručenia žiadosti.
(7)	Zamietnutú žiadosť OVTVŠ vráti späť žiadateľovi, ak o to požiada, najneskôr do 30 dní od doručenia rozhodnutia o jej zamietnutí.
(8)	OVTVŠ pridelí každej prijatej žiadosti registračné číslo a zaradí ju do databázy návrhov nových projektov MVTS a zároveň aj do výberu na financovanie.
(9)	Žiadosť o dotáciu je dôverná. Pre potreby rezortu školstva je možné zverejniť iba niektoré jej údaje (názov projektu, dobu riešenia projektu, výšku poskytnutej dotácie, anotáciu projektu a meno a adresu vedúceho projektu, koordinátora, kontraktora alebo názov spolupracujúcej zahraničnej inštitúcie).
(10)	MŠ SR poskytuje dotáciu na riešenie projektu MVTS spravidla na tri roky, ak si to vyžaduje zahraničná organizácia tak aj na dlhšiu dobu. 
(11)	Žiadateľ o dotáciu zabezpečí v spolupráci s príslušným akademickým funkcionárom  posúdenie celkového vecného  zamerania a finančného zabezpečenia nového projektu MVTS formou vstupnej oponentúry. 
(12)	Režimu vstupných oponentúr podliehajú všetky projekty MVTS, na ktorých riešenie sa požaduje dotácia z MŠ SR. 
(13)	Organizačným zabezpečením a zvolaním vstupnej oponentúry nového projektu MVTS poveruje OVTVŠ pracovisko vysokej školy a žiadateľa o dotáciu – vedúceho projektu MVTS. 
(14)	Vedúci projektu aspoň osem dní pred konaním oponentúry zabezpečí rozoslanie pozvánok na oponentúru všetkým členom oponentskej rady, oponentovi a tiež aj zástupcovi OVTVŠ, ak sa s ním o účasti na oponentúre vopred dohodne.
(15)	Vedúci projektu v spolupráci s príslušným akademickým funkcionárom navrhne personálne zloženie oponentskej rady. 
(16)	Oponentská rada musí mať najmenej päť členov vrátane jedného oponenta. Vedúci projektu musí k oponentúre predložiť stanovisko zahraničného partnera k vecnému a finančnému zabezpečeniu spoločného projektu zahraničnej spolupráce. Predsedom oponentskej rady je príslušný akademický funkcionár. Zloženie ďalších členov oponentskej rady je v kompetencii príslušnej vysokej školy, resp. fakulty. Medzi členmi oponentskej rady by nemali chýbať:
a)	zástupcovia praxe, ktorí by mohli mať resp. majú záujem o výsledky výskumu,
b)	zástupcovia predpokladanej realizátorskej organizácie (realizátorských organizácií),
c)	zástupca OVTVŠ za podmienky uvedenej v odseku 14.
(17)	Oponent nesmie byť zamestnancom fakulty, na ktorej sa projekt rieši. 
(18)	Po schválení termínu a miesta konania oponentúry príslušným akademickým funkcionárom vedúci projektu MVTS doručí  návrh nového projektu  MVTS – žiadosť o dotáciu ministerstva vrátane prílohy podľa odseku 1 oponentovi na posúdenie najneskôr 10 dní pred konaním oponentúry. 
(19)	Oponent nového projektu MVTS je povinný  písomne vypracovať posudok a doručiť ho vedúcemu projektu MVTS alebo predsedovi rady vstupnej oponentúry 3 dni pred konaním vstupnej oponentúry a najneskôr pred začiatkom konania oponentúry. Vo svojom posudku sa má vyjadriť najmä k
a)	originalite projektu (nové poznatky, metódy, postupy atď.),
b)	kvalite spracovania vecnej časti projektu,
c)	celkovým i čiastkovým cieľom a úlohám  projektu MVTS a k časovému harmonogramu ich plnenia,
d)	očakávaným vedeckým, technickým alebo odborným prínosom,
e)	spôsobilosti vedúceho projektu a jeho riešiteľského kolektívu pre plnenie cieľov a úloh nového projektu MVTS,
f)	primeranosti požadovaných finančných prostriedkov zo štátneho rozpočtu (dotácia ministerstva) a mimorozpočtových prostriedkov (zo zahraničia),
g)	očakávanému prínosu vo výrobnej, hospodárskej alebo spoločenskej praxi.
(20)	Verejné rokovanie vstupnej oponentúry sa môže začať, ak počet prítomných členov rady vstupnej oponentúry tvorí najmenej dve tretiny z celkového počtu členov oponentskej rady za podmienky, že oponent projektu je prítomný na rokovaní. Neprítomnosť oponenta musí odôvodniť predseda oponentskej rady pred začiatkom oponentúry; pritom musí byť posudok neprítomného oponenta doručený v písomnej forme (vlastnoručne podpísaný oponentom) najneskôr pred začiatkom oponentúry. 
(21)	Rada vstupnej oponentúry na základe doloženého dokladu podľa odseku 2 alebo 3,  predloženého oponentského posudku a priebehu diskusie k pripomienkam oponenta, k otázkam a pripomienkam členov rady vstupnej oponentúry a prítomných hostí  navrhne závery rady vstupnej oponentúry, v ktorých odporúča alebo neodporúča ministerstvu poskytnúť žiadateľovi – vedúcemu projektu MVTS účelovú dotáciu na riešenie nového projektu MVTS a svoje vyjadrenie musí odôvodniť.
(22)	Návrh záverov rady vstupnej oponentúry sa schvaľuje na neverejnom zasadnutí rady. Závery rady vstupnej oponentúry k návrhu nového projektu MVTS sú schválené, ak za ne hlasuje nadpolovičná väčšina prítomných členov rady vstupnej oponentúry podľa odseku 20. 
(23)	Definitívny výber nových projektov MVTS (zaradených do databázy OVTVŠ na odporúčanie oponentských rád)  na financovanie ministerstvom a návrh rozdelenia dotácií na jednotlivé vybrané projekty v prvom roku riešenia vykoná expertná komisia ministerstva (ďalej len „expertná komisia“) najneskoršie do 45 dní od skončenia termínu výzvy na podanie žiadostí o dotáciu (odsek 4).
(24)	Expertná komisia je najviac sedemčlenná, tvorí ju predseda, tajomník  a ďalší členovia komisie. Členovia komisie sú menovaní riaditeľom OVTVŠ „ad hoc“ z radov vedecko-pedagogických a vedeckých pracovníkov  vysokých škôl, ktorí sú odborníkmi vo vedných oblastiach, do ktorých vecne spadajú  príslušné výskumné problematiky nových projektov MVTS.
(25)	Predsedom expertnej komisie ministerstva je riaditeľ OVTVŠ, tajomníkom je príslušný zamestnanec tohto istého odboru, ktorý má vo svojej pracovnej náplni administrovanie projektov MVTS. Tajomník komisie má iba poradný hlas.
(26)	Výber nových projektov MVTS na financovanie a rozdelenie dotácií  v prvom roku riešenia sa uskutočňuje podľa odsekov 23 až 25 na základe celkovej úrovne kvality jednotlivých návrhov nových projektov s prihliadnutím na závery rád vstupných oponentúr, a oponentských posudkov na nové projekty MVTS zaradené do výberu na financovanie, písomného dokladu o prijatí a riešení spoločného projektu MVTS zahraničnou inštitúciou  (podľa odseku 2 alebo 3) a výšky schváleného rozpočtu výdavkov vyčlenených na projekty MVTS v danom roku. 
Čl. 4	
Postup pri poskytnutí dotácií ministerstva na vybrané nové projekty MVTS 
(1)	OVTVŠ najneskôr do 8 dní odo dňa rokovania expertnej komisie spracuje schválený zoznam vybraných nových projektov MVTS na financovanie počas celej doby riešenia vrátane schváleného návrhu na rozdelenie dotácií na jednotlivé vybrané projekty v prvom roku riešenia do  databázového súboru.
(2)	Upravený databázový súbor vybraných nových projektov MVTS na financovanie predkladá OVTVŠ na schválenie ministrovi školstva SR (ďalej len „minister“) spolu so záznamom z rokovania expertnej komisie.
(3)	Ihneď po schválení rozdelenia dotácií na nové projekty MVTS v prvom roku riešenia ministrom, OVTVŠ zverejní databázový súbor vybraných nových projektov MVTS na stránke http://www.minedu.sk/VS/OVTVS/MVTS/projekty_MVTS.htm.   Súčasne so zverejnením výsledkov výberového konania OVTVŠ zasiela upravený databázový súbor vybraných nových projektov MVTS sekcii financovania a rozpočtu ministerstva so žiadosťou  o vykonanie úpravy rozpočtu verejným vysokým školám podľa ministrom schváleného rozpisu finančných prostriedkov na riešenie nových projektov MVTS, a to výhradne na základe dodatkov k dotačným zmluvám.
Čl. 5	
Priebežné hodnotenie výsledkov riešenia projektu MVTS
(1)	Priebežné hodnotenie výsledkov riešenia projektu MVTS sa uskutočňuje každoročne v rámci priebežnej oponentúry Ročnej správy o riešení projektu MVTS za uplynulý rok riešenia (ďalej len „ročná správa“).
(2)	Záznam z priebežnej oponentúry Ročnej správy o riešení projektu MVTS za uplynulý rok riešenia sa predkladá na formulári, ktorý každoročne spresňuje a zverejňuje OVTVŠ na svojej internetovej stránke http://www.minedu.sk/VS/OVTVS/AV/FORMAV/formAV.htm do októbra príslušného kalendárneho roka.
(3)	Vedúci pokračujúceho projektu MVTS, ktorému v danom roku bola poskytnutá účelová dotácia, je povinný vypracovať ročnú správu za účelom zhodnotenia stavu riešenia a dosiahnutých výsledkov v danom roku a spresnenia požiadavky na dotáciu pre nasledujúci rok riešenia projektu MVTS.
(4)	 Vedúci pokračujúceho projektu MVTS je povinný v spolupráci s príslušným akademickým funkcionárom organizačne pripraviť a zvolať priebežnú oponentúru ročnej správy.
(5)	Organizačným zabezpečením a zvolaním priebežnej oponentúry ročnej správy OVTVŠ poveruje riešiteľské pracovisko vysokej školy a  vedúceho projektu. 
(6)	Pri organizačnom zabezpečovaní priebežnej oponentúry ročnej správy sa postupuje podľa čl. 3 ods. 13 až 22, t.j. obdobne ako pri vstupnej oponentúre. 
(7)	Oponent ročnej správy je povinný  písomne vypracovať posudok a doručiť ho predsedovi rady priebežnej oponentúry 3 dni pred konaním oponentúry a najneskôr pred začiatkom oponentúry. Vo svojom posudku sa má vyjadriť najmä k
a)	splneniu plánovaných cieľov a úloh projektu MVTS vytýčených pre daný rok riešenia,
b)	dosiahnutým výsledkom riešenia projektu MVTS na základe ich popisu a odkazov na publikované pôvodné vedecké práce, zverejnené nové výrobné alebo technologické postupy, atď. a ich ohlasov,
c)	účelnosti a efektívnosti použitia poskytnutých prostriedkov zo štátneho rozpočtu (dotácie) na riešenie projektu v danom roku riešenia a k oprávnenosti spresnenej požiadavky na zabezpečenie riešenia projektu v nasledujúcom roku z hľadiska spresnených cieľov a úloh a navrhnutých zmien v riešení projektu,
d)	zdôvodneniu prípadnej žiadosti vedúceho projektu o predĺženie riešenia projektu. Predĺženie doby riešenia projektu MVTS oproti pôvodnému termínu je možné len na základe oficiálne predloženej požiadavky zahraničného partnera riešeného projektu, alebo koordinátora projektu EÚ, COST, EUREKA, NATO, NSF a ESF. 
(8)	Verejné rokovanie priebežnej oponentúry ročnej správy sa môže začať, ak je splnená podmienka uvedená v čl. 3 ods. 20.
(9)	Rada priebežnej oponentúry na základe písomného vyjadrenia zo zahraničia, predloženého oponentského posudku a priebehu diskusie k pripomienkam oponenta, k otázkam a pripomienkam členov rady priebežnej oponentúry a prítomných hostí 
a)	navrhne závery rady priebežnej oponentúry, v ktorých odporúča alebo neodporúča ministerstvu poskytnúť žiadateľovi – vedúcemu projektu MVTS účelovú dotáciu na riešenie nového projektu MVTS a svoje vyjadrenie musí odôvodniť,
b)	schváli ročnú správu bez pripomienok a v prípade zásadných pripomienok  k dosiahnutým výsledkom vo svojich záveroch schvaľuje ročnú správu s pripomienkami, ktoré je vedúci projektu povinný zohľadniť v ďalšom riešení projektu, 
c)	schváli bez pripomienok alebo s pripomienkami ekonomickú časť ročnej správy o čerpaní a účelnosti použitia finančných prostriedkov z poskytnutej dotácie,
d)	musí sa explicitne vyjadriť, či odporúča pokračovať vo financovaní projektu MVTS alebo navrhuje jeho zastavenie a tiež aj  schváliť spresnené finančné požiadavky na zabezpečenie projektu v nasledujúcom roku a odporučiť ministerstvu poskytnúť na tento projekt v nasledujúcom roku riešenia dotáciu v spresnenej výške; pritom  svoje odporúčania pre ministerstvo musí odôvodniť.
(10)	Návrh záverov rady priebežnej oponentúry sa schvaľuje obdobne ako pri vstupnej oponentúre, t. j. podľa čl. 3 ods. 22. 
(11)	Vedúci projektu je povinný uložiť si vyplnený formulár Záznam z priebežnej oponentúry Ročnej správy  o riešení projektu MVTS v danom roku na disk počítača v tvare: mvts_rok_skratkavysokejškoly_priezviskovedúcehoprojektu_RS.xls a elektronickou poštou zaslať podľa pokynov na MŠ SR. Zároveň vytlačí formulár Záznamu z priebežnej oponentúry uložený v druhom hárku a tiež aj všetky jeho wordovské prílohy a sumárny návrh predloží na schválenie príslušnému akademickému funkcionárovi a takto schválený vyplnený formulár spolu s ostatnými písomnými dokladmi  predloží OVTVŠ v písomnej forme v jednom exemplári (origináli) prostredníctvom príslušného útvaru  dekanátu fakulty (rektorátu vysokej školy, ak sa nečlení na fakulty) podľa pokynov, ktoré sú súčasťou formuláru a v súlade s odsekom 12. 
(12)	Vedúci projektu do 10 dní od konania priebežnej oponentúry a najneskôr do15. januára nasledujúceho roka  predloží OVTVŠ Záznam z priebežnej oponentúry ročnej správy v jednom exemplári (originál), ku ktorému doloží 
a)	oponentský posudok,
b)	závery rady priebežnej oponentúry,
c)	priebežné hodnotenie projektu MVTS zahraničným koordinátorom alebo zahraničným partnerom.
(13)	Definitívny výber pokračujúcich projektov MVTS na financovanie a rozdelenie dotácií  v nasledujúcom roku riešenia vykoná expertná komisia na základe predložených Záznamov z priebežných oponentúr, prostredníctvom ktorých posúdi celkovú úroveň kvality dosiahnutých výsledkov riešenia s prihliadnutím na závery rád priebežných oponentúr, a oponentských posudkov k ročným správam, písomných vyjadrení príslušných zahraničných orgánov a inštitúcií k priebežným výsledkom riešenia projektov MVTS a na výšku schváleného rozpočtu výdavkov vyčlenených na projekty MVTS v danom roku.
Čl. 6	
Záverečné hodnotenie výsledkov riešenia projektov MVTS
(1)	Záverečné hodnotenie výsledkov riešenia projektu MVTS sa uskutočňuje po ukončení riešenia projektu MVTS v rámci záverečnej oponentúry Záznamu zo Správy  o dosiahnutých výsledkoch za celú dobu riešenia projektu MVTS (ďalej len „správa za celú dobu riešenia“), ktorá sa predkladá OVTVŠ na formulári MVTS najneskôr do 2. februára  nasledujúceho roka po ukončení riešenia projektu.
(2)	Organizačným zabezpečením a zvolaním záverečnej oponentúry správy za celú dobu riešenia OVTVŠ poveruje riešiteľské pracovisko vysokej školy a  vedúceho projektu. 
(3)	Vedúci projektu MVTS, ktorého riešenie sa má ukončiť najneskôr k 31. decembru, za účelom zhodnotenia dosiahnutých výsledkov v poslednom roku riešenia a osobitne za celú dobu riešenia projektu MVTS je povinný vypracovať správu za celú dobu riešenia a v spolupráci s príslušným akademickým funkcionárom organizačne pripraviť a zvolať záverečnú oponentúru správy za celú dobu riešenia v termíne december až január nasledujúceho roka.
(4)	Pri organizačnom zabezpečovaní záverečnej oponentúry správy za celú dobu riešenia sa postupuje podľa čl. 3 ods. 13 až 22, t.j. obdobne ako pri vstupnej oponentúre. 
(5)	Oponent správy za celú dobu riešenia je povinný  písomne vypracovať posudok a doručiť ho predsedovi rady záverečnej oponentúry najneskôr 3 dni pred konaním oponentúry.  Vo svojom posudku má zhodnotiť najmä 
a)	úroveň kvality splnenia cieľov a úloh projektu MVTS stanovených pre vedúceho projektu v rámci priebežných oponentúr radou priebežnej oponentúry,
b)	kvalitatívnu úroveň dosiahnutých výsledkov z riešenia projektu MVTS za posledný rok  a osobitne za celú dobu riešenia, 
c)	kvalitu publikovaných výstupov v domácich a zahraničných publikáciách a ohlasy na ne a rozhodnúť, či je nadpriemerná,  priemerná alebo nedostatočná v danej oblasti,
d)	dosiahnutý prínos pre výrobnú, technickú a technologickú alebo inú spoločenskú prax a osobitne pre rozvoj vysokoškolský výskum a vzdelávanie,
e)	efektívnosť a účelnosť čerpania finančných prostriedkov poskytnutých na riešenie projektu MVTS v poslednom roku riešenia a osobitne za celú dobu riešenia.
(6)	Verejné rokovanie záverečnej oponentúry ročnej správy sa môže začať, ak je splnená podmienka uvedená v čl. 3 ods. 20.
(7)	Rada záverečnej oponentúry na základe oponentského posudku a priebehu diskusie k pripomienkam oponentov, k otázkam a pripomienkam členov rady záverečnej  oponentúry a prítomných hostí  navrhne závery oponentskej rady, v ktorých 
a)	schváli správu za celú dobu riešenia bez pripomienok alebo s pripomienkami,
b)	zhodnotí kvalitatívnu úroveň dosiahnutých výsledkov z riešenia projektu MTS za posledný rok  a osobitne za celú dobu riešenia, 
c)	zhodnotí kvalitu publikovaných výstupov v domácich a zahraničných publikáciách a ohlasy na ne,
d)	zhodnotí dosiahnutý prínos pre výrobnú, technickú a technologickú alebo inú spoločenskú prax a osobitne pre rozvoj vysokoškolského výskumu a vzdelávania,
e)	schváli bez pripomienok alebo s pripomienkami ekonomickú časť správy za celú dobu riešenia o čerpaní a účelnosti použitia finančných prostriedkov v poslednom roku riešenia a osobitne za celú dobu riešenia  z poskytnutých dotácií MŠ SR.
(8)	Návrh záverov rady záverečnej oponentúry sa schvaľuje obdobne ako pri vstupnej oponentúre, t. j. podľa čl. 3 ods. 22.
(9)	Záznam zo záverečnej oponentúry sa predkladá na formulári, ktorý každoročne spresňuje a zverejňuje OVTVŠ na svojej internetovej stránke http://www.minedu.sk/VS/OVTVS/MVTS/formulare_MVTS.htm najneskoršie do októbra príslušného kalendárneho roka.
(10)	Vedúci projektu je povinný uložiť si vyplnený formulár Záznam zo záverečnej  oponentúry správy  za celú dobu riešenia projektu MVTS na disk počítača v tvare: mvts_rok_skratkavysokejškoly_priezviskovedúcehoprojektu_ZS.xls a elektronickou poštou zaslať podľa pokynov na MŠ SR. Zároveň vytlačí formulár Záznamu zo záverečnej oponentúry uložený v treťom hárku a tiež aj všetky jeho wordovské prílohy a sumárny návrh predloží na schválenie príslušnému akademickému funkcionárovi a takto schválený vyplnený formulár spolu s ostatnými písomnými dokladmi  predloží OVTVŠ v písomnej forme v jednom exemplári (origináli) prostredníctvom príslušného útvaru  dekanátu fakulty (rektorátu vysokej školy, ak sa nečlení na fakulty) podľa pokynov, ktoré sú súčasťou formuláru a v súlade s odsekom 11.
(11)	Vedúci projektu do 10 dní od konania záverečnej oponentúry a najneskôr do 2. februára nasledujúceho roka predloží OVTVŠ Záznam zo záverečnej oponentúry správy za celú dobu riešenia, ku ktorému doloží
a)	oponentský posudok,
b)	závery rady záverečnej oponentúry,
c)	hodnotenie projektu zahraničím (partnerskou inštitúciou alebo koordinátorom). 
(12)	Záverečné zhodnotenie výsledkov dosiahnutých riešením projektov MVTS za celú dobu riešenia vykoná na základe Záznamov zo záverečných oponentúr expertná komisia (čl. 3 ods. 23). Cieľom záverečného zhodnotenia je poukázať najmä na také dosiahnuté výsledky, ktoré znamenajú významný prínos pre spoločenskú a hospodársku prax.
(13)	Ak riešenie projektu MVTS v príslušnom kalendárnom roku nie je možné ukončiť, nakoľko spolupracujúca zahraničná inštitúcia alebo koordinátor požaduje zabezpečiť ďalšie nové úlohy, vedúci projektu MVTS je povinný v dostatočnom časovom predstihu písomne oboznámiť OVTVŠ o tejto skutočnosti a požiadať ho o predĺženie doby ukončenia riešenia projektu maximálne o jeden rok; pritom k svojej žiadosti priloží aj kópiu požiadavky zahraničnej inštitúcie alebo koordinátora.
(14)	Ak OVTVŠ písomne vyjadrí súhlas s návrhom na predĺženie doby ukončenia riešenia projektu, vedúci projektu MVTS vypracuje ročnú správu a zabezpečí vykonanie priebežnej oponentúry a doručenie záznamu z priebežnej oponentúry OVTVŠ podľa čl. 5 v  termíne stanovenom pre priebežné hodnotenie výsledkov projektu MVTS. V ročnej správe musí vedúci projektu MVTS podrobne zdôvodniť požadované predĺženie doby ukončenia riešenia projektu.
(15)	Na základe záverov rady priebežnej oponentúry a odporúčania expertnej komisie OVTVŠ rozhodne o poskytnutí alebo neposkytnutí dotácie ministerstva počas požadovaného predĺženia doby riešenia vedúcim projektu. 

Čl. 7	
Niektoré podrobnosti o plánovaní nákladov na riešenie projektu a  o zmene účelu použitia poskytnutých finančných prostriedkov ministerstvom na riešenie projektu MVTS
(1)	Vedúci projektu je povinný pri vypracúvaní žiadosti o dotáciu na riešenie projektu MVTS venovať zvýšenú pozornosť plánovaniu nákladov na riešenie projektu  za celú dobu riešenia a osobitne na prvý rok riešenia. Pritom náklady na riešenie projektu plánuje v súlade s § 17 zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.
(2)	Požiadavky na bežné výdavky musia byť v žiadosti o dotáciu špecifikované a z návrhu musí vyplývať ich účelnosť. Požiadavky na bežné výdavky na jednotlivé roky (v prípade ak sa žiada o dlhšiu dobu riešenia ako sú vyznačené roky, je potrebné použiť na plánovanie prostriedkov kópiu časti MVTS/E  formuláru žiadosti)  treba zoskupiť podľa ekonomickej klasifikácie rozpočtovej klasifikácie do skupín bežných výdavkov hlavnej kategórie 600 – Bežné výdavky podľa predtlače formuláru a v ďalšej časti formuláru je potrebné konkretizovať s uvedením názvu každej položky a požadovanej výšky v tis. Sk.
(3)	Osobitnú pozornosť má vedúci projektu venovať plánovaniu nepriamych nákladov spojených s riešením ako sú náklady za vykurovanie, vodné, stočné a energie (kategória 632) riešiteľského pracoviska (okrem nákladov na materiál, vodné, stočné a poštové a telekomunikačné služby priamo súvisiace s riešením projektu). 
(4)	Vysoká škola môže z poskytnutej dotácie na riešenie projektu MVTS požadovať od vedúceho projektu úhradu spojenú  s prevádzkovými nákladmi pracoviska iba do výšky plánovaných priamych a nepriamych nákladov podľa odseku 5, preto zodpovedný akademický funkcionár, ktorý vyjadruje súhlas so žiadosťou o dotáciu svojím podpisom, musí  venovať dostatočnú pozornosť aj výške kvalifikovaného odhadu prevádzkových nákladov, ktoré naplánoval vedúci projektu na celú dobu riešenia a osobitne aj na prvý rok riešenia.
(5)	Vedúci projektu  môže zahrnúť do bežných nákladov na riešenie projektu aj mzdy a odvody do poistných fondov, ktoré možno po prvý raz uplatňovať. Z hľadiska reálnych objemov finančných prostriedkov vyčlenených MŠ SR na projekty MVTS aby si žiadateľ nemal uplatniť požiadavky na mzdy, odmeny a príplatky pre doktorandov vrátane odvodov do poistných fondov väčšie ako 20% z objemu prostriedkov uplatňovaných na Tovary a služby (630). 
(6)	Samotné odmeny pre členov riešiteľského kolektívu – zamestnancov, ktorí vykonávajú prácu na ustanovený  pracovný čas podľa osobitného predpisu3 vrátane odvodov do poistných fondov nesmú byť vyššie ako 10% z celkového objemu na Tovary a služby (630). Odporúča sa uplatňovať požiadavky na odmeny a príplatok pre doktoranda podľa osobitnej vyhlášky o štipendiách doktorandov (vyhl. 204/2002 Z. z. , § 1 ods. 8) tak, aby pri zohľadnení predchádzajúcich podmienok nebol objem prostriedkov na mzdy a poistné väčší ako 20% z celkových nákladov na Tovary a služby. (Pripomíname, že k objemu mzdových prostriedkov treba pripočítať 35,2% na odvody do poistných fondov (teda ak náklady na mzdové prostriedky činia 100 tis. Sk, potom na odvody do poistných fondov treba rátať 35,2 tis. Sk !!!! (zaokrúhlene na 35 tis. Sk)). 
(7)	Z grantu MVTS možno si uplatniť požiadavku na časť mzdy iba pre nového zamestnanca (člena riešiteľského kolektívu), napr. pre skončeného doktoranda, ktorý nemá pracovné miesto na vysokej škole alebo pre bývalého zamestnanca (dôchodcu), s ktorým uzavrie vysoká škola novú pracovnú zmluvu viazanú na riešenie projektu MVTS. Takému novému zamestnancovi možno vytvoriť zamestnanecké miesto s platom zabezpečeným z viacerých projektov MVTS alebo z grantov na VEGA, KEGA alebo na aplikovaný výskum.
(8)	Ak má vedúci projektu plánované odmeny vo svojej žiadosti o dotáciu na projekt MVTS, môžu byť tieto odmeny vyplatené najskôr až v druhom a treťom roku riešenia len na základe úspešných výsledkov hodnotenia ročnej správy príslušnou oponentskou radou a nadväzným odsúhlasením expertnou komisiou alebo po úspešnom ukončení riešenia projektu, a to na základe výsledkov záverečného hodnotenia záznamu zo záverečnej oponentúry, t.j.  ak návrh na vyplatenie odmeny schváli expertná komisia na odporúčanie rady záverečnej oponentúry na základe kvality dosiahnutých výsledkov riešenia a stupňa splnených cieľov projektu riešiteľským kolektívom. Rozdelenie stanovenej odmeny podľa tohto odseku na jednotlivých členov riešiteľského kolektívu navrhuje vedúci projektu, a to podľa miery ich účasti na riešení a dosiahnutých výsledkov projektu. (Upozornenie: Treba počítať s presunom odmien z daného rozpočtového roku na nasledujúci, nakoľko hodnotenie ročných správ uskutočňujú oponentské rady koncom daného a začiatkom nasledujúceho roku a odmeny možno vyplatiť až na základe výsledkov z tohto hodnotenia).
(9)	Do bežných výdavkov kategórie 630 možno zahrnúť aj takú samostatnú hnuteľnú vec akou je počítač, pokiaľ jeho obstarávacia cena vrátane DPH je nižšia ako 30 000.- Sk a tiež aj zahrnúť náklady spojené so zaobstaraním nehmotného majetku (napr. počítačové programy a databázy, atď.), ktorých obstarávacia  cena vrátane DPH je nižšia ako 50 000.-Sk.
(10)	Do kategórie 631 – Cestovné náhrady nie je možné zahrnúť cestovné výdavky  spojené s dlhodobým pobytom v zahraničí (poznámka: viac ako päťdňový pobyt). Z kategórie 634 – Dopravné je možné financovať iba pohonné hmoty na dopravné účely služobným vozidlom súvisiace s riešením projektu a prenájom dopravných prostriedkov.
(11)	Služby realizované dodávateľským spôsobom  alebo na dohodu o vykonaní práce plánuje vedúci projektu v kategórii 637 – Služby. Patria sem výdavky spojené s účasťou na konferencii, pracovnom stretnutí a  s úhradou výdavkov na čiastkové riešenie projektu, spojených s vydaním rukopisu publikácie, ktorý je výsledkom riešenia projektu a pod.,  v spolupráci s fyzickými a právnickými osobami.
(12)	Zostatok dotácie MŠ SR na projekt MVTS nevyčerpanej vedúcim projektu ku koncu daného rozpočtového roka môže použiť vedúci projektu v nasledujúcom roku, ak najneskôr do konca novembra zabezpečí v spolupráci s ekonomickým útvarom vysokej školy jeho prevedenie na osobitný účet dofinancovania projektu v nasledujúcom roku, a ak vysoká škola dodržala podmienky uvedené v dodatku zmluvy o poskytnutí tejto účelovej dotácie.
(13)	Zostatok dotácie MŠ SR na projekt MVTS nevyčerpanej vedúcim projektu do ukončenia riešenia projektu z dôvodu neuskutočnenia niektorých plánovaných výskumných aktivít alebo nesplnenia podmienok uvedených v odseku 8 pre vyplatenie záverečných odmien,  je vysoká škola povinná vrátiť späť ministerstvu do konca daného kalendárneho roku, v ktorom sa konalo záverečné hodnotenie záznamu zo záverečnej oponentúry. 
(14)	Vedúci projektu môže v priebehu riešenia projektu zmeniť účel použitia bežných výdavkov oproti pôvodne plánovanému v žiadosti o dotáciu MŠ SR alebo pôvodne spresňovaného v ročných správach, ak je  to v záujme kvalitného splnenia vytýčených cieľov riešenia projektu, a to pri dodržaní finančnej disciplíny podľa týchto pravidiel a v súlade s osobitným predpisom .
Čl. 8	
Zrušujúce ustanovenie
(1)	Pravidlá pre podávanie a hodnotenie žiadostí o dotáciu MŠ SR na nové projekty medzinárodnej vedeckej a vedecko-technickej spolupráce (MVTS) a pre hodnotenie výsledkov riešenia projektov (MVTS) a ich financovania č. CD-2005-24905/38656-1:072 z 2. 12. 2005 sa zrušujú.

Obsah
Pravidlá Ministerstva školstva Slovenskej republiky z 29. septembra 2006  pre podávanie a hodnotenie žiadostí o dotáciu MŠ SR na nové projekty medzinárodnej vedeckej a vedecko-technickej spolupráce (MVTS) a pre hodnotenie výsledkov riešenia projektov MVTS a ich financovania
Čl. 1	Zverejnenie výzvy na podávanie žiadosti o dotáciu MŠ SR (ďalej len „dotácia“) na nový projekt MVTS
Čl. 2	Vedúci projektu
Čl. 3	Postup pri predkladaní žiadosti o dotáciu na nový projekt MVTS  a spôsob  výberu financovaných projektov
Čl. 4	Postup pri poskytnutí dotácií ministerstva na vybrané nové projekty MVTS
Čl. 5	Priebežné hodnotenie výsledkov riešenia projektu MVTS
Čl. 6	Záverečné hodnotenie výsledkov riešenia projektov MVTS
Čl. 7	Niektoré podrobnosti o plánovaní nákladov na riešenie projektu a  o zmene účelu použitia poskytnutých finančných prostriedkov ministerstvom na riešenie projektu MVTS
Čl. 8	Zrušujúce ustanovenie
Obsah